V poslednom politickom prejave počas prvého funkčného obdobia 11. novembra najvyšší výkonný predstaviteľ Macaa Čchuej Saj On zosumarizoval činnosť vlády v roku 2014 a predstavil plánované politiky a rozpočet na rok 2015. Pri spätnom pohľade na predchádzajúcich päť rokov poznamenal, že vláda zaviedla dlhodobé mechanizmy v piatich oblastiach, ktoré sa úzko dotýkajú každodenného života občanov: sociálne zabezpečenie, zdravotníctvo, vzdelávanie, bývanie a rozvíjanie talentov. Výdavky na päť uvedených oblastí, ako aj na verejnú bezpečnosť a hospodárske služby sa každý rok zvyšovali, a to z 53,9 % celkového rozpočtu v roku 2010 na 67,6 % v roku 2013.

Macao sa líši od Hongkongu tým, že jeho základný zákon ani iné právne akty nestanovujú možnosť zavedenia všeobecného volebného práva. V marci 2013 však Výbor OSN pre občianske a politické práva (CCPR) vyzval vládu OAO Macao, aby predložila plán prechodu na rovné a všeobecné volebné právo. Vláda v reakcii na to zopakovala svoje výhrady, pokiaľ ide článok 25 Medzinárodného paktu o občianskych a politických právach. Orgány by však napriek tomu mali zvážiť, ako by mohli podporiť vyšší stupeň účasti občanov na voľbe najvyššieho výkonného predstaviteľa a zvýšiť tak legitímnosť tejto funkcie a jej podporu zo strany verejnosti a posilniť dobrú správu vecí verejných.

Volebný proces vyvolal debatu o zavedení všeobecného volebného práva v Macau. V reakcii na túto skutočnosť Čchuej Saj On počas volebnej kampane uviedol, že je pripravený informovať čínsku ústrednú vládu o názoroch obyvateľov Macaa na demokraciu. Prodemokratické skupiny uviedli, že sa do programového vyhlásenia ani nepokúsil začleniť plán prechodu k úplnej demokracii.

Tomuto opätovnému vymenovaniu predchádzal volebný proces stanovený v základnom zákone, ktorého súčasťou bol nominačný proces v rámci 400-člennej volebnej komisie pozostávajúcej hlavne z provládnych osobností a politikov, v ktorej následne prebehlo hlasovanie. Úradujúci najvyšší výkonný predstaviteľ Macaa Čchuej Saj On bol ako jediný kandidát bez protivníka opätovne zvolený a získal 95,96 %, resp. 380 z 396 odovzdaných hlasov. V roku 2009 bol taktiež zvolený bez protikandidátov, rovnako ako predchádzajúci najvyšší výkonný predstaviteľ v roku 2004. Volebný zákon Macaa nevytvára vo svojej súčasnej podobe priaznivé podmienky pre konkurenčný boj pri nominačnom postupe. Aby tomu tak bolo, orgány OAO Macaa by mohli zvážiť zmenu niektorých ustanovení volebného zákona.

V roku 2014 dokončil najvyšší výkonný predstaviteľ Macaa Čhuej Saj On svoje prvé prvé päťročné funkčné obdobie a bol opätovne zvolený na druhé funkčné obdobie. Slávnostné uvedenie do funkcie sa uskutočnilo 20. decembra za prítomnosti čínskeho prezidenta Si Ťin-pchinga.

EÚ je toho názoru, že zásada „jedna krajina, dva systémy“ sa osvedčila aj v roku 2014, a to i napriek výzvam, a bola na prospech OAO Macao, Číny ako celku i medzinárodného spoločenstva. Najvyšší výkonný predstaviteľ Macaa Čchuej Saj On bol opätovne zvolený do svojej funkcie na druhé funkčné obdobie. Volebná kampaň sa uskutočnila v súlade s ustanoveniami základného zákona, na základe ktorého hlasy odovzdávajú členovia volebnej komisie. Rovnako ako vo voľbách najvyššieho výkonného predstaviteľa v rokoch 2009 a 2004, volieb sa zúčastnil len jeden kandidát. Hoci základný zákon Macaa nestanovuje zavedenie všeobecného volebného práva pre voľbu najvyššieho výkonného predstaviteľa, vedú sa čoraz intenzívnejšie verejné diskusie o tom, či by orgány mali zvážiť opatrenia na podporu vyššej miery účasti občanov na voľbách a zapojenie viacerých kandidátov.

Rok 2014 bol 15. výročím odovzdania Macaa spod správy Portugalska do správy Čínskej ľudovej republiky. Pri tejto príležitosti ho navštívil čínsky prezident Si Ťin-pching, aby sa oficiálne zúčastnil na slávnostnom uvedení jeho novej vlády do úradu.

Macao a Hongkong začali rokovania o zmluve o vydávaní trestne stíhaných osôb na úteku. Podľa zmluvy budú osoby, ktoré utiekli v snahe vyhnúť sa trestu v jednej OAO do druhej, vrátení späť. Budúca zmluva sa môže uplatňovať so spätnou účinnosťou.

Prístup na tlačové konferencie s vysokopostavenými úradníkmi z Macaa a pevninovej Číny bol povolený len miestnym novinárom. V auguste novinárom z opozičnej spravodajskej agentúry v Hongkongu nepovolili účasť na tlačovej konferencii najvyššieho výkonného predstaviteľa. V decembri novinárom z tej istej spravodajskej agentúry zabránili urobiť reportáž zo seminára s vysokopostaveným úradníkom ústrednej vlády, kým iní novinári z Hongkongu sa na seminári zúčastniť mohli. Dňa 19. decembra bol 14 predstaviteľom opozície a 4 reportérom opozičných novín z Hongkongu odopretý vstup do Macaa s odôvodnením, že by mohli narušiť verejný poriadok.

Na zasadnutí Výboru OSN pre hospodárske, sociálne a kultúrne práva (UNESCR) 8. mája 2014 Macao vyhlásilo, že od predchádzajúceho prieskumu vykonaného výborom dosiahlo značný pokrok. Aby sa uspokojili potreby narastajúceho počtu migrujúcich pracovníkov prichádzajúcich do Macaa (takmer 80 000 osôb alebo 60 % celkového počtu migrujúcich pracovníkov prišlo z pevninovej Číny), vláda Macaa a ústredná čínska vláda podpísali spoločný protokol o dôchodkoch a iných ustanoveniach vrátane podpory migrujúcich pracovníkov pri integrácii do miestnej komunity po príchode. Ďalší rozvoj pracovných práv priniesol zákon o zamestnávaní nerezidentných pracovníkov.

Po dvojcifernom raste v roku 2013 došlo v roku 2014 k spomaleniu hospodárstva Macaa z dôvodu poklesu príjmov z hazardných hier, keď odvetvie hazardných hier zaznamenalo najslabší rok od svojej liberalizácie v roku 2002. Príjmy z hazardných hier prudko klesli o 30 % v decembri 2014, ktorý bol už siedmym mesiacom nepretržitého poklesu. Vďaka výraznejšiemu rastu v prvých mesiacoch však v celoročnom vyjadrení došlo len k 2,6 % poklesu na 351,5 mld. MOP. Situáciu prevádzkovateľov hazardných hier zhoršil protikorupčný záťah ústrednej vlády, kvôli ktorému sa bohatí hazardní hráči z pevniny držali v úzadí („VIP segment“ predstavuje 70 % celkových príjmov z hazardných hier). Spomalenie hospodárskeho rastu taktiež znížilo dopyt zo strany hazardných hráčov na masovom trhu.

V dôsledku výrazného poklesu hrubých príjmov z hazardných hier a znižovania výdavkov návštevníkov sa HDP za celý rok 2014 znížil v reálnom vyjadrení o 0,4 % , pretože silný rast HDP v prvej polovici roka bol kompenzovaný poklesom v druhej polovici. Domáci dopyt však zostal aj naďalej silný. Súkromná spotreba a výdavky verejnej správy sa držali na dobrej úrovni. Vďaka výstavbe nových hotelov a rekreačných stredísk súkromné investície aj naďalej prudko rástli. Plánuje sa výstavba šiestich obrovských rekreačných stredísk. Inflačné tlaky zostali v roku 2014 z dôvodu intenzívnej hospodárskej činnosti na pomerne vysokej úrovni, a to 6 % . Miera nezamestnanosti sa v posledných troch rokoch neustále držala na úrovni 2 % alebo pod touto úrovňou a v roku 2014 dosahovala 1,7 %. Cestovnému ruchu sa aj napriek oslabeniu odvetvia hazardných hier darilo a návštevnosť dosiahla 31,5 milióna osôb, čo predstavuje nárast o 7,5 % oproti predchádzajúcemu roku.

Macao naďalej trpí akútnym nedostatkom pracovných síl a jeho hospodárstvo je do značnej miery závislé od pracovníkov a odborníkov odinakiaľ. Počet nerezidentných pracovníkov sa zvýšil v roku 2014 o 24 % a dosiahol úroveň 170 346 osôb, čo predstavuje 42 % pracujúceho obyvateľstva. Podniky sa sťažujú na nedostatok odborných pracovníkov potrebných na rozšírenie ich operácií.

Návrh zákona, ktorým sa stanovuje zákonná minimálna mzda, prešiel v júli prvým čítaním v zákonodarnom zhromaždení. Vláda navrhla, aby zákonná minimálna mzda macajských zamestnancov bezpečnostných služieb a správcov budov zamestnaných v spoločnostiach spravujúcich nehnuteľnosti bola 30 MOP za hodinu.

Aj keď je Macao z hľadiska príjmov na obyvateľa jednou z najbohatších ekonomík na svete, rozdelenie príjmov je veľmi nerovnomerné. Vláda sa usiluje o rozloženie bohatstva prostredníctvom systému zdieľania hotovosti, ktorý bol zavedený v roku 2008. V roku 2014 dostal každý obyvateľ s trvalým pobytom 9 000 MOP a každý obyvateľ s dočasným pobytom 5 400 MOP. Najvyšší výkonný predstaviteľ Čchuej Saj On v novembri oznámil rovnakú sumu na rok 2015, ako aj ďalšie dotácie pre oprávnených majiteľov účtov starobného dôchodkového sporenia spolu so súborom daňových úľav pre podniky a jednotlivcov. Podľa vládneho prieskumu z roku 2014 sa rozdiely v bohatstve znižujú .

Vzhľadom na to, že tento región sa vyznačuje vysoko rozvinutým odvetvím hazardných hier, je náchylný na pranie špinavých peňazí, pretože môže slúžiť ako kanál pre nezákonné peňažné toky z pevniny. V roku 2014 sa orgány niekoľkokrát pokúsili bojovať proti tomuto javu, okrem iného aj posilnenou kontrolou prevádzkovateľov zábavných ciest . Niekoľko popredných predstaviteľov zábavných ciest bolo zatknutých alebo je vyšetrovaných. Vláda Macaa taktiež obmedzila používanie mobilných platobných kariet v kasínach s cieľom zamedziť obchádzaniu menových kontrol. Počas návštevy Macaa v decembri prezident Si Ťin-pching uviedol, že rast, za ktorý Macao vďačí odvetviu hazardných hier, viedol k „hlboko zakoreneným problémom“ a „rozvojovým rizikám“. Macao musí zlepšiť reguláciu a dohľad nad odvetvím hazardných hier a malo by diverzifikovať svoje hospodárstvo lepším využívaním miestnych zdrojov, najmä prostredníctvom spolupráce s regiónom v delte Perlovej rieky. Predseda výboru pre základný zákon OAO Macao a zástupca tajomníka Stáleho výboru Národného ľudového kongresu Li Fej pri tej istej príležitosti poznamenal, že „príliš dominantné“ postavenie odvetvia hazardných hier škodí záujmom nielen OAO, ale aj celej krajiny.

V snahe pomôcť Macau diverzifikovať jeho hospodárstvo prostredníctvom cezhraničnej spolupráce s provinciou Kuang-tung bola na ostrove Cheng-čchin v roku 2009 zriadená nová zóna so súhlasom Štátnej rady Číny s cieľom preskúmať nový spôsob spolupráce medzi provinciou Kuang-tung, Hongkongom a Macaom. Do roku 2014 bolo vláde Macaa doručených 89 žiadostí od macajských spoločností o usadenie sa na ostrove Cheng-čchin, pričom 33 z nich bolo postúpených orgánom ostrova na schválenie. Zástupcovia malých a stredných podnikov v Macau však uviedli, že vstupné prahové hodnoty boli pre malé a stredné podniky príliš vysoké a že v usadení sa v novej zóne videli len malý potenciál. Macao sa začalo zaujímať o spoluprácu s mestom Čong-šan susediacim s mestom Ču-chaj vo veci potenciálnej kúpy alebo prenájmu lokalít pre priemyselný rozvoj Macaa. S cieľom uľahčiť pohyb tovaru a osôb medzi Macaom a novou zónou na ostrove Cheng-čchin Štátna rada Číny súhlasila s predĺžením otváracích hodín troch hraničných priechodov medzi Macaom a mestom Ču-chaj s účinnosťou od 18. decembra. Hraničné priechody sú teraz v prevádzke 24 hodín, čo uľahčuje dochádzanie. Tento režim je výhodný pre tých, ktorí si nemôžu dovoliť bývať v Macau a musia si hľadať alternatívne ubytovanie za hranicami, čím sa znižuje tlak na sektor bývania v Macau.

Rozvoj dopravných spojení medzi Macaom, Ču-chajom a Hongkongom úspešne napreduje. Výstavba mosta medzi týmito troma mestami by sa mala zavŕšiť koncom roka 2016. V roku 2015 sa vďaka podmorskému tunelu očakáva predĺženie úseku vysokorýchlostnej železnice medzi Kuang-čou a Ču-chajom až po Macao. Tieto projekty v oblasti infraštruktúry veľmi výrazne skrátia čas cestovania medzi pevninou, Macaom a Hongkongom.

V decembri pevninová Čína a Macao podpísali doplnkovú dohodu o základnej liberalizácii obchodu so službami v provincii Kuang-tung v rámci dohody o užšom hospodárskom partnerstve medzi pevninovou Čínou a OAO Macao (ďalej len „CEPA“). Táto doplnková dohoda sa pripojila k 10 dodatkom, ktoré už boli podpísané v rámci CEPA. Očakáva sa, že bude slúžiť ako vzor pre základnú liberalizáciu obchodu so službami, ktorá sa v roku 2015 bude vzťahovať na celú Čínu. Čína sa zaviazala dosiahnuť základnú liberalizáciu obchodu so službami s Macaom do konca 12. národného päťročného plánu v roku 2015.

Macao úspešne prešlo fázou I a fázou II partnerských preskúmaní, ktoré v roku 2011 a 2013 vykonalo Globálne fórum pre transparentnosť a výmenu informácií na daňové účely Organizácie pre hospodársku spoluprácu a rozvoj (OECD), čo potvrdzuje, že právny rámec Macaa, ako aj skutočné operácie pri výmene daňových informácií na požiadanie spĺňajú medzinárodne dohodnuté normy. V roku 2014 malo Macao uzavreté daňové dohody s 20 jurisdikciami, z toho 5 o zamedzení dvojitého zdanenia a 15 o výmene informácií daňového charakteru.

Macao taktiež kladne reagovalo na celosvetovú výzvu na boj proti daňovým únikom. V septembri 2014 vláda OAO Macao oznámila, že prijme globálny štandard pre automatickú výmenu informácií o finančných účtoch, ktorý presadzuje skupina G20 a ktorý vypracovala OECD. Orgány uviedli, že Macao zmení svoje právne predpisy v záujme včasného zabezpečenia súladu s týmto novým štandardom.

Dvojstranné vzťahy medzi EÚ a Macaom

Objem dvojstranného obchodu medzi EÚ a Macaom klesol v roku 2014 o 11 % na 613 miliónov EUR. Vývoz EÚ do Macaa sa znížil o 5,9 % na 540 miliónov EUR vzhľadom na to, že dopyt Macaa po dovoze sa oslabil ruka v ruke so spomalením jeho ekonomiky. Vo vývoze EÚ prevládal luxusný tovar, potraviny a nápoje a automobily. Dovoz do EÚ z Macaa sa v roku 2014 výrazne znížil o 37 % na 72 miliónov EUR z dôvodu pokračujúceho zmenšovania priemyselnej základne Macaa. EÚ preto v obchode s Macaom zaznamenala prebytok vo výške 468 miliónov EUR. Aj naďalej bola po Číne druhým najdôležitejším dodávateľom tovaru do Macaa a jej podiel na celkovom dovoze dosahoval v roku 2014 úroveň 24 %. EÚ a jej podnikateľské kruhy majú veľký záujem spolupracovať s vládou Macaa v jej snahách o diverzifikáciu hospodárstva, zvýšenie udržateľnosti hospodárskeho rozvoja a podporu dvojstranného obchodu a investičných tokov.

Dvojstranné vzťahy medzi EÚ a Macaom sa naďalej pozitívne vyvíjali. Dňa 15. júla sa v Bruseli konalo 19. zasadnutie spoločného výboru zriadeného v rámci Dohody o obchode a spolupráci medzi EÚ a Macaom. Na zasadnutí sa preskúmali pozitívne trendy v spolupráci v oblasti hospodárstva, obchodu a vzdelávania. Osobitná pozornosť sa venovala hospodárskej spolupráci Macaa s pevninovou Čínou v rámci dohody CEPA a s regiónom v delte Perlovej rieky vrátane novej zóny na ostrove Cheng-čchin. V záujme posilnenia obchodných vzťahov sa EÚ a Macao dohodli na nadviazaní pravidelného obchodného dialógu s cieľom uľahčiť priamu výmenu informácií medzi podnikmi EÚ pôsobiacimi v Macau a orgánmi, a prispieť tak k napĺňaniu strednodobých cieľov, akým je napr. diverzifikácia hospodárstva.

Európska obchodná komora v Macau (MECC), ktorá bola slávnostne otvorená v roku 2013 , zintenzívnila svoje pôsobenie a rozšírila rozsah svojich činností. V spolupráci s Európskou obchodnou komorou v Hongkongu koordinovala európsku účasť na Medzinárodnom fóre a výstave o spolupráci v oblasti životného prostredia v Macau (MIECF) v marci (zúčastnilo sa ich 38 európskych vystavovateľov z 12 členských štátov EÚ) a na Medzinárodnom obchodnom a investičnom veľtrhu v Macau (MIF) v októbri, ktorého sa zúčastnili subjekty z 11 členských štátov. Úloha MECC bude v rámci budúceho obchodného dialógu medzi EÚ a Macaom rásť.

V rámci Akademického programu Európskej únie (EUAP) v Macau sa zorganizovalo mnoho nových činností. EUAP, ktorý riadi konzorcium pod vedením Macajskej univerzity, na svojej pôde privítal hosťujúcich rečníkov, zorganizoval semináre a svoju prvú medzinárodnú konferenciu o vzťahoch medzi EÚ a Čínou, ktorej sa zúčastnilo 12 univerzít zo siedmich krajín. Zároveň rozšíril svoje informačné činnosti a zorganizoval prvú letnú školu EÚ pre miestnych mladých študentov a súťaž o cenu za najlepší krátky film, v rámci ktorej vzniklo deväť krátkych filmov o vzťahoch medzi EÚ a Macaom. EUAP usporiadal aj druhý ročník obľúbenej simulácie zasadnutia Európskej rady podľa vzoru EÚ, ktorej víťazi sa zúčastnili na študijnej návšteve v Bruseli. Pri príležitosti osláv Dňa Európy EUAP zorganizoval týždeň EÚ bohatý na semináre a činnosti pre mladých ľudí.

Európska komisia pokračovala v spolupráci s Polytechnickým inštitútom v Macau v oblasti odbornej prípravy čínsko-portugalských tlmočníkov a prekladateľov, a tým podporovala úlohu Macaa ako platformy medzi Čínou a portugalsky hovoriacimi krajinami.

Medzi kľúčové priority na rok 2015 patrí spolupráca pri diverzifikácii hospodárstva Macaa, maximalizácia možných prínosov dohody CEPA pre miestne, ako aj európske spoločnosti pôsobiace v Macau a preskúmanie možností zblíženia právnych predpisov v takých oblastiach, ako sú politika hospodárskej súťaže, verejné obstarávanie a práva duševného vlastníctva.